b'\n_START_ARTICLE_\nPerlembagaan Republik Indonesia 1945\n_START_SECTION_\nTerbitan Perlembagaan 1945\n_START_PARAGRAPH_\nSebelum dipinda, UUD 1945 terdiri daripada bahagian pendahuluan, isi kandungan (16 bab, 37 fasal, 49 ayat, 4 fasal peraturan peralihan, dan 2 ayat peraturan tambahan), dan penjelasan._NEWLINE_Setelah dipinda sebanyak empat kali, UUD 1945 kini memiliki 21 bab, 73 fasal, 170 ayat, 3 fasal peraturan peralihan, dan 2 fasal peraturan tambahan. Bahagian penjelasan dibatalkan._NEWLINE_Terbitan Undang-Undang Dasar Negara Republik Indonesia Tahun 1945 Dalam Satu Naskhah terangkum dalam risalah Sidang Tahunan MPR Tahun 2002 sebagai panduan.\n_START_SECTION_\nSejarah awal\n_START_PARAGRAPH_\nPada 22 Jun 1945, Piagam Jakarta disahkan dan menjadi bahagian pendahuluan Perlembagaan 1945 selepas frasa "dengan kewajiban menjalankan syariat Islam bagi pemeluk-pemeluknya" dibatalkan. Teks Perlembagaan 1945 Indonesia disusun semasa Sidang Kedua Badan Penyelidik Usaha Persiapan Kemerdekaan (BPUPK) diadakan antara 10-17 Julai 1945. Nama badan ini tidak mempunyai perkataan "Indonesia" kerana hanya diperuntukkan untuk Pulau Jawa sahaja, sementara Sumatera mempunyai BPUPK sendiri. Pada 18 Ogos 1945, Panitia Persiapan Kemerdekaan Indonesia (PPKI) mengesahkan UUD 1945 sebagai Perlembagaan Republik Indonesia.\n_START_SECTION_\n1945-1949\n_START_PARAGRAPH_\nPerlembagaan 1945 tidak dapat dilaksanakan sepenuhnya antara tahun-tahun 1945-1949 kerana Indonesia sedang sibuk dengan perjuangan mempertahankan kemerdekaan. Perintah Timbalan Presiden Nombor X pada 16 Oktober 1945 memutuskan bahawa Jawatankuasa Nasional Indonesia Pusat (KNIP) menyerah kekuasaan perundangannya kerana Majlis Musyawarah Rakyat (MPR) dan Dewan Perwakilan Rakyat (DPR) masih belum dibentuk. Pada  14 November 1945, Kabinet Presiden yang merupakan kabinet Indonesia yang pertama dibentuk, suatu peristiwa yang menyimpang daripada UUD 1945.'